K. Cibulková, poslankyňa: (2009-12-08):
Už niekoľko rokov sa zdravotné poistenie vyberá systémom platenia preddavkov, ktoré sa po skončení roka zúčtujú. Na základe zúčtovania tomu, kto mal veľké výkyvy vo výške príjmov vznikne preplatok alebo nedoplatok. Systém je spravodlivejší, ako bol ten, ktorý platil pred prijatím zdravotnej reformy. Ak má podnikateľ totižto silný rok, platí vyššie poistné ako ten, komu sa príjmy znížili. Preddavky sa síce platia na základe príjmov z minulého roka, ale ročné zúčtovanie zdravotného poistenia umožní zohľadniť výšku skutočne dosahovaných príjmov v danom roku. Obdobne to platí i pre zamestnancov, aj keď len na základe mesačnej bázy. Vyššie príjmy počas niekoľkých mesiacov v roku môžu ovplyvniť výšku zdravotného poistenia, a to nielen v prospech zamestnanca, ale i naopak, v prospech zdravotnej poisťovne. Preto sa jednoznačne hlásim k spôsobu platenia zdravotného poistenia vrátane ročného zúčtovania. Vyššia spravodlivosť si však vyžaduje, aby bol systém zložitejší. Ako zložitý bude, pri reforme sa odhadnúť dalo. Ale ako sa s tým vysporiadajú poistenci, teda zamestnávatelia, zamestnanci a živnostníci, to sa už odhadovalo ťažšie. Nemožno uprieť odborníkom v oblasti zdravotného poistenia snahu o zlepšenie prístupu k tlačivám a k informáciám, ako ich vyplniť. Každoročne sa objavujú nielen v tlači, ale sa objavujú i na internete, ale i priamo v zdravotných poisťovniach informácie uľahčujúce vykonanie ročného zúčtovania. Napriek tomu však bol tento úkon pre mnohých neprehľadný, zložitý a nezrozumiteľný. Keď som sa o tejto téme rozprávala s bežnými občanmi, počula som viacero reakcií, ktoré končili otázkou, prečo to vlastne nerobia zdravotné poisťovne? A niet sa tomu čo čudovať, lebo z praxe  poznám prípad, keď zdravotná poisťovňa oznámila zamestnávateľovi, že musí opraviť ročné zúčtovanie, lebo mu zrejme jeho zamestnanec zabudol nahlásiť, že mal ešte iný príjem zo závislej činnosti. Alebo možno i vy viete o takom prípade, že niekto poslal zle vyplnené tlačivo a pracovníčka zdravotnej poisťovne za tohto človeka vyplnila tlačivo správne a poslala mu opravené ročné zúčtovanie. Ak sa touto problematikou budeme zaoberať dôslednejšie, skôr či neskôr dospejeme k záveru, že zdravotné poisťovne vlastne vedia urobiť ročné zúčtovanie lepšie a niekedy majú dokonca viac informácií na správny výpočet poistného. Vychádzajme z predpokladu, že profesionál zo zdravotnej poisťovne vie urobiť ročné zúčtovanie lepšie ako občan. To zrejme nikto nepoprie. To, čo je pre prenos vykonania ročného zúčtovania na zdravotné poisťovne rozhodujúce, je dostupnosť údajov a informácií, z ktorých sa ročné zúčtovanie vypočíta. Tieto údaje majú zamestnávatelia, ktorí ich mesačne zasielajú zdravotným poisťovniam. Druhú časť údajov majú daňové úrady. Navrhujem, aby sa zrušila povinnosť občanov oznamovať údaje z daňového priznania. Podľa navrhovanej právnej úpravy by informácie zdravotné poisťovne získavali priamo od daňového riaditeľstva. Mojím zámerom tohto návrhu nie je zmeniť spôsob výpočtu zdravotného poistenia, zámerom je vytvoriť predpoklady na to, aby sa ročné zúčtovanie dalo vykonať z údajov, ktoré má zdravotná poisťovňa k dispozícii. Reakcia zdravotných poisťovní mi dáva za pravdu. Dokonca sa v tlači objavili reakcie a vyjadrenia, že sú na to pripravené a nevidia zásadné prekážky, ktoré by bránili prenosu ročného zúčtovania zdravotného poistenia na poisťovne. Predkladaný návrh zákona, ako som už uviedla, má zabezpečiť vykonanie ročného zúčtovania príslušnou zdravotnou poisťovňou. V súčasnosti vykonávajú teda zúčtovanie zdravotného poistenia za zamestnancov zamestnávatelia. Ak sa zamestnanec rozhodne, môže vykonať takéto ročné zúčtovanie i sám. Samostatne zárobkovo činné osoby, t. j. podnikatelia robia ročné zúčtovanie taktiež sami. Súčasný systém je pre zamestnávateľov zaťažujúci, lebo zamestnávateľ musí od zamestnanca získať všetky potrebné informácie, ktoré sú rozhodujúce pre výpočet zdravotného poistenia. Často sú údaje podané zamestnancom neúplné, a to najmä z toho dôvodu, že niektorí zamestnanci sa nedostatočne orientujú v systéme zdravotného poistenia. Odborná terminológia uvádzaná v tlačivách na vykonanie ročného zúčtovania je pre občanov nezrozumiteľná a dochádza k neúmyselným chybám už pri samotnom výpočte poistného. Podnikatelia sami označujú systém zdravotného poistenia za zložitý a predstavuje pre nich výraznú administratívnu záťaž. Spôsob vykonávania ročného zúčtovania bol nastavený ešte v roku 2004. Spôsob výpočtu poistného bol za posledné roky dostatočne odskúšaný a prax ukázala, že sa dá povinnosť vykonať ročné zúčtovanie preniesť na zdravotné poistenie. Už na základe dnes platného zákona majú zdravotné poisťovne všetky informácie o príjmoch, a teda i o vymeriavacích základoch zamestnancov. Navrhovaný zákon ukladá povinnosť daňovému riaditeľstvu predkladať zdravotným poisťovniam údaje potrebné pre výpočet ročného zúčtovania zdravotného poistenia, ktoré sú uvedené v daňových priznaniach. Zdravotné poisťovne majú aj v súčasnosti informačné systémy, ktoré sú schopné spracovať príslušné údaje a nepredpokladá sa žiadna zásadná úprava na základe tohto zákona. Aby sa mohli občania a zamestnávatelia vyjadriť k údajom, ktoré im boli vypočítané za príslušný rok, zavádza sa inštitút námietky, v ktorej sa uvedie, ktoré údaje nie sú správne a požiada sa o opravenie ročného zúčtovania. Opravu urobí zdravotná poisťovňa bezodkladne. Ak zdravotná poisťovňa neuzná námietku občana, spor rieši Úrad pre dohľad nad zdravotnou starostlivosťou. Samotný spôsob výpočtu poistného sa oproti súčasnému stavu nemení. V novele navrhujem, aby zdravotná poisťovňa vykonala ročné zúčtovanie poistného do piatich mesiacov od termínu na podanie daňového priznania. V budúcnosti sa predpokladá, že by sa lehota na vykonanie ročného zúčtovania skrátila, čo však bude predmetom samostatného legislatívneho procesu. Ak má poistenec predĺženú lehotu na podanie daňového priznania, ročné zúčtovanie zdravotného poistenia navrhujem vykonať najneskôr do konca roka, v ktorom je povinnosť podať daňové priznanie. V tej istej lehote oznámi zdravotná poisťovňa výšku preplatku alebo nedoplatku. Preplatky a nedoplatky poistného by mali byť splatné do dvoch mesiacov od termínu na vykonanie ročného zúčtovania zdravotného poistenia. Navrhovaný spôsob výrazne zjednoduší povinnosti zamestnávateľov, podnikateľov, ale i ostatných občanov, ktorí boli povinní robiť ročné zúčtovanie. Odbúra sa časť administratívnej záťaže v oblasti, ktorá je širokou verejnosťou označovaná ako mimoriadne komplikovaná. Zverením vykonania ročného zúčtovania odborným útvarom zdravotných poisťovní sa predíde zbytočným chybám vo výpočte poistného, ktoré v súčasnosti zdravotné poisťovne kontrolovali a nie raz i odstraňovali napriek tomu, že im to zákon neukladal. Vážené pani poslankyne, vážení páni poslanci, vážení kolegovia z vládnej koalície, keďže i vláda Roberta Fica má vo svojom programovom vyhlásení zrušenie súčasnej podoby ročného zúčtovania poistného a presadenie zásadného odbyrokratizovania zdravotníctva, zrušenie zbytočných administratívnych úkonov a duplicity činnosti ministerstva zdravotníctva, verím, že predkladanú novelu zákona podporíte naprieč politickým spektrom. Ďakujem. (Potlesk.)